Ja! Psykologsamtaler kan gi deg støtte, anerkjennelse, og måter å løse hverdagen din på. Psykologsamtaler kan hjelpe deg til finne mer indre ro, og gjøre at du tolererer vanskelige følelser og situasjoner bedre. Psykologsamtaler kan hjelpe deg enten du står i en akutt livskrise, eller når du ønsker å endre vansker du har hatt over mange år. Hvis målet ditt er å endre på hvordan du tenker, føler eller reagerer i livet ditt, så er samtaler med en psykolog et godt sted å starte. Gjennom psykologsamtalene kan du bli bedre kjent deg selv. Du kan se hvilke mestringsstrategier du bruker i livet ditt, og kanskje endre disse til noen andre mestringsstrategier som virker bedre for deg. Du trenger ikke å være en slave av dine negative tanker og følelser. Det er ofte vanskelig for oss å få øye på at måten vi tenker og føler bare er én av mange muligheter å være på. Så lenge vi går alene med våre tanker og følelser, kommer det ingenting «nytt inn». Skal vi klare å få et nytt perspektiv på oss selv og livet, trenger vi vanligvis å snakke med en annen person. En psykolog kan hjelpe deg til å oppdage at det er mange måter å tenke og føle på. Slik får du mer frihet i livet ditt.